钦定古今图书集成/明伦汇编/氏族典/第123卷 > 陈亮
## 钦定古今图书集成/明伦汇编/氏族典/第123卷 > 陈亮

按《宋史陈亮传》：“‘亮字同父，婺州永康人。生而目光有
芒，为人才气超迈，喜谈兵，论议风生，下笔数千言立
就。尝考古人用兵成败之迹，著《酌古论》。郡守周葵得
之，相与论难，奇之曰：‘他日国士也，请为上客’。及葵为
执政，朝士白事，必指令揖亮，因得交一时豪俊，尽其
议论，因授以《中庸》《大学》，曰：‘读此可精性命’之说’。遂受”
而尽心焉。隆兴初，与金人约和，天下忻然，幸得苏息，
独亮持不可。婺州方以解头荐，因上《中兴五论》，奏入，
不报。已而退修于家，学者多归之，益力学著书者十
年。淳熙五年，亮更名同，诣阙上书，孝宗赫然震动，用
种放故事，召令上殿，将擢用之。曾觌以其不诣己，不
悦。大臣尤恶其直言无讳，交沮之，乃有都堂审察之
命。宰相临以上旨，问所欲言，皆落落不少贬，又不合。
待命十日，再诣阙上书。书既上，帝欲官之。亮笑曰：“吾
欲为社稷开数百年之基，宁用以博一官乎？”亟渡江
而归。日落魄醉酒，与邑之狂士饮，醉中戏为大言，言
涉犯上。一士欲中亮，以其事首刑部侍郎何澹，诬为
不轨。事闻，孝宗知为亮，尝阴遣左右廉知其事。及奏
入取旨，帝曰：“秀才醉后妄言，何罪之有？”划其牍于地，
亮遂得免。归家，益厉志读书，所学益博。其学自《孟子》
后，惟推王通，尝曰：“研穷义理之精微，辨析古今之同
异，原心于杪忽，较理于分寸，以积累为功，以涵养为
主。晬面盎背，则于诸儒诚有愧焉。至于堂堂之陈，正
正之旗；风雨云雷，交发而并至；龙蛇虎豹，变现而出
没。推倒一世之智勇，开拓万古之心胸，自谓差有一
日之长。”亮意盖指朱熹、吕祖谦等云。高宗崩，金遣使
来吊，简慢，而光宗由潜邸判临安府，亮感孝宗之知，
至金陵视形势，复上疏欲激孝宗恢复，在廷交怒，以
为狂怪。未几，光宗策进士，问以礼乐刑政之要，亮以
君道、师道对。时光宗不朝重华宫，群臣更进迭谏，皆
不听。得亮策，迺大喜，以为善处父子之间。奏名第三，
御笔擢第一。既知为亮，则大喜曰：“朕擢果不谬。”孝宗
在南内，宁宗在东宫，闻知皆喜，授佥书建康府判官
厅公事。未至官，一夕卒。吏部侍郎叶适请于朝，命补
一子官，非故典也。端平初，谥“文毅”，更与一子官。